b'\n_START_ARTICLE_\nJohan Fredrik H\xc3\xb6rning\n_START_PARAGRAPH_\nJohan Fredrik H\xc3\xb6rning (1750 Kuopion maaseurakunta \xe2\x80\x93 15. joulukuuta 1824 Kes\xc3\xa4lahti) oli opettaja, pappi ja pit\xc3\xa4j\xc3\xa4nkoulujen varhainen kehitt\xc3\xa4j\xc3\xa4._NEWLINE_H\xc3\xb6rningin vanhemmat olivat suutari Olof H\xc3\xb6rning ja Juliana Henrikintyt\xc3\xa4r. H\xc3\xa4n tuli 21-vuotiaana pit\xc3\xa4j\xc3\xa4nkoulun opettajaksi Nilsi\xc3\xa4\xc3\xa4n ja k\xc3\xa4vi itse Rantasalmella triviaalikoulun 1774-1775. Sinne h\xc3\xa4net pyydettiin apuopettajaksi 1775. Varsinaiseksi opettajaksi Rantasalmen pit\xc3\xa4j\xc3\xa4nkouluun h\xc3\xa4n tuli 1782. Taitavana ja innostavana opettajana tunnetuksi tullutta H\xc3\xb6rningi\xc3\xa4 pyydettiin opettamaan my\xc3\xb6s naapuripit\xc3\xa4jiss\xc3\xa4. Omien merkint\xc3\xb6jens\xc3\xa4 perusteella h\xc3\xa4nell\xc3\xa4 oli ollut 1775-1810 l\xc3\xa4hes kaksitoistatuhatta oppilasta, suurin osan Rantasalmen ohella Hein\xc3\xa4vedelt\xc3\xa4. T\xc3\xa4m\xc3\xa4n lis\xc3\xa4ksi oppilaita oli h\xc3\xa4nen monilla apuopettajillaan. Jatkettuaan opintojaan omin p\xc3\xa4in H\xc3\xb6rning vihittiin papiksi 1795 ja h\xc3\xa4n toimi opettajan ty\xc3\xb6ns\xc3\xa4 ohella papiston apulaisena useissa eri seurakunnissa._NEWLINE_H\xc3\xb6rningin ensimm\xc3\xa4inen puoliso oli Maria Ruuskanen (k. 1800) ja toinen vuodesta 1807 Loviisa Ikonen (k. 1838).'